Eksamensprojektopgaven i religion B

Projektopgaven er en del af din eksamen i religion B.

Det er derfor et **krav**, at du afleverer din projektopgave rettidigt for at kunne godkendes til eksamen i religion B.
-Når du skal til eksamen, indgår projektopgaven som en del af den mundtlige eksamen.

**Aflevering:**

Projektopgaven afleveressenest **søndag d. 4. maj kl. 23.59** elektronisk som pdf i Lectio. Afleveringsdatoen er officiel og kan ikke rykkes. Hvis du ikke har afleveret rettidigt, så er det en sag mellem dig og ledelsen.

Projektopgaven udarbejdes enten individuelt eller i grupper med max tre personer.

Hver person skal skrive 4-6 sider, dvs. at en gruppeopgave svarer til 8-12 sider (ren tekst: Indledning, selve besvarelsen, konklusion).
En normalside er 2400 tegn med mellemrum.
En individuel besvarelse skal minimum være 9600 tegn med mellemrum = 4 sider og maksimalt være 14400 tegn med mellemrum = 6 sider.
En gruppebesvarelse skal minimum være 19200 tegn med mellemrum = 8 sider og maksimalt være 28800 tegn med mellemrum = 12 sider.

**Emne:**

*Eleverne indkredser under vejledning relevante faglige problemstillinger og materialer. Projektet skal ligge inden for eller i forlængelse af områder, der er arbejdet med tidligere i forløbet og afspejle kravet om anvendelse af religionsvidenskabelig teori. Projektet kan tage udgangspunkt i feltarbejde, religionsvidenskabelig teori og metode eller fordybelse i et religionsvidenskabeligt emne. Der afsættes fem til syv timers undervisningstid til projektarbejdet. Projektet skal afleveres inden undervisningens afslutning.*

(Fra Læreplanen)

**Projektopgavens opbygning:**

1. Forside
2. Indholdsfortegnelse
3. Problemformulering
4. Indledning/projektbeskrivelse
5. Selve besvarelsen:
Redegørelse
Analyse
Diskussion/perspektivering/vurdering
6. Konklusion
7. Litteraturliste
8. Bilag (dine religiøse grundtekster SKAL vedlægges opgaven)

**Problemformulering**

Vælg mellem

1. Et overordnet spørgsmål samt tre underordnede problemstillinger, som dækker de taksonomiske niveauer
2. En overskrift samt tre underordnede problemstillinger, som dækker de taksonomiske niveauer.

Formuler enten med hv-ord eller redegør, analyser, diskuter/perspektiver/vurder.

**Indledning**

Her beskriver du de metoder, teorier og materiale, som du vil bruge i din besvarelse af din opgave.

Indledningen skal fylde ca. ¾ side.

**Selve besvarelsen**

Del besvarelsen af de tre problemstillinger op i logiske afsnit og husk litteraturhenvisninger undervejs.

Husk at tage udgangspunkt i din tekstanalysemodel i din besvarelse af dit analyse-spørgsmål. Besvarelsen af din analyserede problemstilling skal fylde mest.

**Konklusion**

Her besvarer du din problemformulering.

Konklusionen skal fylde ca. ½ side.

**Projektopgaven til eksamen – ud fra læreplanen:**

*Der afholdes en mundtlig prøve på grundlag af eksaminandens projekt, jf. pkt. 3.2., og en opgave med et ukendt bilagsmateriale og spørgsmål til det udarbejdede projekt.  Eksaminationstiden er ca. 30 minutter pr. eksaminand. Der gives ca. 60 minutters forberedelsestid.  Opgaverne, projekterne og spørgsmålene til projekterne sendes til censor forud for prøvens afholdelse. Opgaverne, der indgår som grundlag for prøven, skal tilsammen i al væsentlighed dække de faglige mål og den gennemførte undervisning. Opgaverne består af et til tre materialer med et samlet omfang på en til to normalside a 2400 enheder (antal anslag inklusiv mellemrum). Materialer som billeder, video, statistik, musik, lyrik, tegneserier, osv., kan også indgå og deres omfang omregnes på baggrund af skøn.  Den enkelte opgave må anvendes højst to gange på samme hold. Der udleveres et til tre spørgsmål til det udarbejdede projekt. Spørgsmålene skal angive, hvilke problemstillinger eller perspektiver, der ønskes inddraget i præsentationen.  Eksaminationen tager udgangspunkt i eksaminandens præsentation af projektet med inddragelse af de udleverede spørgsmål. Maksimalt ti minutter af eksaminationstiden bruges på behandling af projektet. Eksaminationen former sig derefter som en samtale mellem eksaminand og eksaminator med udgangspunkt i eksaminandens analyse af den trukne opgave.*

Vær opmærksom på at projektopgaven sendes til censor, og at han/hun har set den igennem inden din eksamen. Projektopgaven bliver dermed det første indtryk censor får af dig, og du skal derfor – som altid – have arbejdet seriøst med opgaven og nået at læse korrektur inden afleveringsfristen.

**Gode råd til fremlæggelsen af projektopgaven**

Det er vigtigt, at du har struktureret din fremlæggelse og besvarelsen af de udleverede spørgsmål til din projektopgave, så du når at svare på dem alle inden for 4-5 minutter, hvorefter der kan stilles uddybede spørgsmål til projektet i yderligere ca. 5 minutter. Besvarelsen og projektet vil indgå i bedømmelsen af den samlede præstation.